Številka: 900 – 4/2012 - 4

Datum: 18. 01. 2012

**Z A P I S N I K**

**10. seje Sveta Četrtne skupnosti Moste** Mestne občine Ljubljana (v nadaljevanju: MOL) 7. rednega letnega srečanja z vodstvom TE-TOL, seja s srečanjem je bila v ponedeljek, dne 16. 01. 2012 ob 17.30 uri v sejni sobi TE – TOL, Toplarniška 19, Ljubljana.

**NAVZOČI ČLANI SVETA**: dr. Branka Berce Bratko, Igor Bole (tudi za TE-TOL), Manica Borenović, Stanislava Marija Ferenčak Marin, Mira Ključanin, Stanislav Markoja, Jure Matoh, Miha Mohorko, Breda Pšag, Radmila Šešić, Andrej Torkar, Jožica Virant, Mitja Zaplatil.

**OSTALI NAVZOČI**: Doris Kukovičič Lakić, Irena Debeljak, Marko Notar, Mateja Notar, Blaž Košorok (prišel med 2. točko) – vsi vodstvo TE-TOL; Darja Gogala in Vera Sinčič, obe Služba za lokalno samoupravo MU MOL.

Sejo in srečanje sta vodila g. Marko Notar, predstavnik TE-TOL, ki je vsem navzočim izrekel dobrodošlico (in opravičil krajšo zamudo g. Košoroka), in ga. Stanislava Marija Ferenčak Marin, predsednica Sveta ČS Moste. Slednja je ugotovila, da je zagotovljena sklepčnost Sveta ČS Moste (od 17 članov navzočih 13), zato je predlagala naslednji

**dnevni red:**

1. Seznanitev z delom in novostmi v ČS Moste v 2011. letu, predvidevanje za 2012. leto.
2. Pregled delovanja preteklega leta in predstavitev aktivnosti na razvojnih projektih (uspeh TE-TOL v svetovnem merilu-mobilni portal, prehod v Javni holding, 2015 kot prelomno leto, itd.).
3. Pogovor in razprava o obeh točkah.

Navzočih je bilo 13 članov Sveta ČS Moste, opredeljenih je bilo 13 članov, za predlagani dnevni red je glasovalo 13 članov. Predsednica je ugotovila, da je bil

**DNEVNI RED 10. SEJE SVETA ČS MOSTE IN 7. REDNEGA LETNEGA SREČANJA S TE-TOL SPREJET.**

Pri 2. točki je nato za TE-TOL vodil srečanje g. Blaž Košorok, direktor TE-TOL.

**Ad 1**

**Seznanitev z delom in novostmi v ČS Moste v 2011. letu, predvidevanje za 2012. leto**

Poleg vabil so vsi vabljeni prejeli poročilo o novostih, ki okvirno zajema čas od novembra 2010 do novembra 2011. V poročilu so bili poudarjeni trije izvedeni načrti: postavitev II. faze fitnesa na prostem na Novih Fužinah, postavitev “TRIBUNE ŽIVLJENJA” na športno rekreacijski površini pri OŠ Martina Krpana, večje prireditve – Fužiniada in Fužinetlon v sklopu “Sosed sosedu – človek” in Velikanček s Pravljično tržnico za otroke. Nato je predsednica Sveta ČS Moste navzoče seznanila s predvidevanjem za 2012. leto. Zaključena bo javna razgrnitev Občinskega podrobnejšega prostorskega načrta za ureditev okolja Dvorca Selo na Zaloški 69, ki predvideva stanovanjsko gradnjo (90 stanovanj) zadaj dvorca, razširitev vrtca enota Zmajček s telovadnico in igralnico ter razširitev Zaloške v križišču z Ulico bratov Rozmanov s semaforizacijo tega križišča. V Društvu SPM in Svetovalnici Fužine (CSD Moste-Polje) so zaradi kadrovskih težav odpovedali nosilno vlogo pri projektu Sosed sosedu-človek (Fužiniada in Fužinetlon), tako da se bo ČS morala tema ogromnima prireditvama odpovedati v 2012 in se za realizacijo programov ČS v 2012 drugače zorganizirati. Okvirje se že postavlja in bodo podrobneje obravnavani v sklopu “izvedbenega finančnega načrta”. Za prireditve, pri katerih je glavni nosilec ČS Moste (osrednja čistilna akcija, dan sosedov oz. EDS, Velikanček), bo predlagano, da ostanejo nespremenjene. Mala dela – fitnes na prostem v 2012 se bo postavljalo na Kodeljevem. V poštev bi prišle tri lokacije: v “jami” na Klunovi, ob sprehajalni poti Ob Ljubljanici v bližini otroškega igrišča pri h. št. 80-84, na otroškem igrišču I. kategorije v Parku Kodeljevo. Mnenja o lokaciji so precej deljena, zato bo strokovna služba v naselju Kodeljevo med društvi in podobnimi skupinami, člani Sveta iz Kodeljevega ter nekaterimi prebivalci vsake ulice izvedla anketo in povpraša za mnenje. Kakšnih večjih “pretresov” se v okolju ČS Moste v 2012 ne predvideva.

**AD 2**

**Pregled delovanja preteklega leta in predstavitev aktivnosti na razvojnih projektih (uspeh TE-TOL v svetovnem merilu-mobilni portal, prehod v Javni holding, 2015 kot prelomno leto, itd.)**

V imenu vodstva TE-TOL je g. Marko Notar predstavil zelo pomemben strateški projekt, in sicer postavitev plinsko-parne enote, o kateri prve zamisli segajo že dve desetletji nazaj, aktivno pa se na tej naložbi dela zadnja štiri leta. Največjo težavo v izvajanju naložbe predstavlja zagotavljanje potrebnih finančnih sredstev (135 mio EUR). Gre za zelo pomemben energetsko-okoljski projekt družbe, s katerim bo TE-TOL polovico premoga nadomestil z zemeljskim plinom. Po obrazložitvi tega projekta je bil navzočim predstavljen tudi (za Ljubljano) zelo pomemben projekt, ki ga ljudje »po domače« imenujejo »sežigalnica«. Brez toplotnega izkoristka odpadkov oz. toplotne obdelave odpadkov se bo Ljubljana težko soočala s problemom odlaganja smeti, saj se že sedaj. Dokumentacija je pripravljena do visoke uporabne stopnje, vendar ustrezni državni organi prepočasi reagirajo.

Da je TE-TOL družbeno-odgovorno podjetje, kar je zaznala tudi svetovna javnost, so se navzoči lahko prepričali z ogledom razstavljenega pokala (vročen je bil na slovesen način v Abu Dhabiju), ki ga je TE-TOL prejel kot najboljši ponudnik mobilnih informacij s področja varovanja okolja in zdravja na vsem svetu za – mobilni portal TE-TOL. Prvi sklop tovrstnih vsebin je namenjen in dosegljiv javnosti, drugi (tudi primeren za svetovno nagrado) pa poslovnim partnerjem (recimo gozdarjem-dobaviteljem, ki lahko sredi gozdov kadarkoli dobijo informacijo o kvaliteti bio-mase, ki jo dobavljajo TE-TOL). Izreden interes je pri navzočih zbudil nazoren prikaz povezave (sms: 3737 s ključno besedo tetol, prejmeš povezavo m.te-tol.si).

Navzočim je bila predstavljena tudi lastniška oz. družbeniška povezava z JP Eenergetiko Ljubljana, ki bo postala lastnik TE-TOL v celoti predvidoma 2013, ko bo država umaknila svoj lastniški delež (to je 15%). Razumeti je bilo, da je v tem trenutku najbolj občutiti spremembe v kadrovski strukturi TE-TOL, saj je 17 zaposlenih iz podpornih služb (finančno, pravno, kadrovsko, IT področje) odšlo na Javni holding Ljubljana, za kar pa so navzoči v razpravi ugotavljali, da zaradi izvedbe nujnega in življenjsko pomembnega plinsko-parnega projekta ta »odmik« teh služb ni najboljši.

Ker se je spontano že pričela razprava, je bilo med ostalim rečeno še ostalo zapisano v naslednji točki.

**AD 3**

**Pogovor in razprava o obeh točkah**

* Evropska sredstva - »perspektiva 2014 do 2020«, glede česar je podpredsednica Sveta ČS Moste (dr. Berce Bratko) predlagala, naj bi imela TE-TOL pripravljene vse projekte.
* V zvezi s »sežigalnico« - pred TE-TOL in MOL stojijo ključne odločitve, pred celotno družbo oz. državo pa visoka odgovornost glede plinsko-parnega projekta.
* »Okolje« je tema, ki se jo (predvsem na državnem nivoju) obravnava kot drugorazredno temo.
* Glede onesnaženja zraka in okolja se premalo (ali pa sploh ne) ne omenja motornega prometa, ki na kvaliteto zraka zelo vpliva.
* Površina med Toplarniško in Zaloško žal ostaja zanemarjena, neurejena, divje odlagališče vseh vrst odpadkov (tudi gradbenega in podobnega materiala) – skratka, degradirana površina (večinoma katere lastnik je Sanolabor, manjšega dela pa tudi MOL). Predsednica je odredila, da se takoj (vnovič!) pristojno inšpekcijo opozori in zahteva ukrepanje.
* Izrečena je bila zahvala TE-TOL za pomoč ČS Moste pri oskrbi okolja fitnesa na prostem (lesni sekančki), pri izvedbi prireditve za otroke Velikanček + Pravljična tržnica (poleg vse potrebne logistike je bilo obdarjenih 700 otrok) in pri izvedbi družabne prireditve Evropski (vse bolj Moščanski) dan sosedov na dvorišču (zaradi viharja v 2011 v podzemni garaži) TE-TOL.
* Obojestransko je bilo ugotovljeno, da se rednih letnih srečanj ČS Moste/TE-TOL v januarju vsi veselijo.
* Izrečena je bila pohvala Svetu ČS Moste, da (gledano primerjalno: število sej – opravljen program) Moste spadajo med najaktivnejše četrti v Ljubljani.
* Navzoči so si zastavili rekreacijsko-športno-družaben izziv: organizirati bo potrebno predstavitev petanke (balinarska igra) in nato tekmovanje (TE-TOL proti ČS Moste oz. obratno).

10. seja in 7. srečanje zaključeno nekaj po 19.30 uri.

Zapisala:

Darja Gogala,

koordinatorka VI

Stanislava Marija FERENČAK MARIN

predsednica Sveta Četrtne skupnosti Moste

Mestne občine Ljubljana